Imtella' April 16, 2021 - Aġġornata 16 Ta' April, 2021 8:32pm Rapport: Adrian Spiteri Għada l-familja rjali tagħti l-aħħar tislima lill-Prinċep Philip f'ċirkostanzi li waslu biex is-servizz funebri jkun wieħed limitat, kif xtaq id-Duka ta' Edinburgh, u anke minħabba l-pandemija tal-Covid-19. Il-palazz ta' Buckingham ħabbar ukoll min huma l-qraba li se jattendu ċ-ċerimonja funebri Rjali. Se jattendu biss 30 membru tal-familja Rjali, bis-servizz innifsu se jixxandar dirett, inkluż fuq TVM2. TVM ltaqa' mal-koppja Elizabeth u Carmel Pule. Omm Elizabeth kienet taħdem mal-koppja Rjali meta kienet tgħix Malta, u r-relazzjoni bejn iż-żewġ familji baqgħet waħda b'saħħitha. Elizabeth Pule qattgħet parti minn tfulitha f'Villa Guardamangia, meta flimkien ma' ommha Jessie, li kienet tieħu ħsieb il-Villa, kif ukoll l-affarijiet personali tar-residenti rjali li kienu joqogħdu hemmhekk, fosthom tal-Prinċipessa Eliżabetta u d-Duka ta' Edinburgh. Spjegat kif tiftakar il-Prinċep bħala ġuvni avventuruż u kif kien meta kienu jkunu Malta kien joħroġ mal-Prinċipessa sa tard bil-lejl, u ġieli anke qala' twiddiba mingħand Lord Mountbatten. "Waslu, naħseb daħlu mill-bieb ta' quddiem, u hu daħal mill-garigor u għadda minn ħdejn il-kċina u sejjaħlu, qallu Philip, u waqfu u qallu 'taf li inti qed toħroġ mal-futura reġina tal-Ingilterra hux. Biex toqgħod attent eh!' Għax kien inkwetat fejn kien qiegħed jeħodha u ma jeħodhiex dan." Il-memorji tal-għerusija tagħhom f'Malta baqgħu jgħożżuha għal għomorhom, tant li meta ġew Malta dejjem baqgħu jiltaqgħu ma' Elizabeth u żewġha, il-Professur Carmel Pule, fejn kienu anki mistednin abbord il-jott Irjali, Brittania, meta kien sorġut fil-Port il-Kbir. "Qisu dejjem kien ikkonċernat jekk Malta sabitx it-triq tas-sigurtà ekonomika, kien isaqsini fuq il-qgħad, saqsieni fuq l-ekonomija kif inhi sejra u naħsibx inkampawx bħal meta konna taħt l-Ingliżi." Elizabeth irrakkuntat kif l-aħħar darba li ltaqgħet mal-Prinċep Filippu u r-Reġina kien fl-2007, wara li d-Duka għarafha minn ġol-folla. "Meta ħarġet kienet ftit 'il bogħod minn Philip u bdiet tħares l'hemm u l' hawn biex tara fejnu. U mid-dehra qaltlu 'fejn rajtha?' u ta s-sinjal b'idejh biex juriha fejn kont jien, u nizlet minn bejn il-karozzi, is-suldat kienet diġà fetħilha l-bieba u ma daħlitx, u dan ħa qatgħa għax għax hi ħaffet il-pass biex ġiet ħdejja… irringrazzjatni u tagħfasli jdejja bħas-soltu u telqet, ġifieri issa ma rajthiex iżjed, dik l-aħħar darba li rajtha miegħu." Il-qrubija bejn il-koppja Pule u l-koppja Rjali tirrifletti l-memorji sbieħ li l-koppja kellhom f'Malta u r-rispett tagħhom għall-Maltin. L-istazzjon nazzjonali għada se jippreżenta programmi b'tislima speċjali lill-Prinċep Philip li miet bħal lum ġimgħa. Radju Malta fl-10.00 ta' għada filgħodu jippreżenta programm b'intervisti u kollegamenti, filwaqt li fuq TVM2 mit-3.15 ta' waranofsinhar 'il quddiem, programm speċjali li fih jixxandar il-funeral ċerimonjali Rjali tal-Princep Philip.